
    Első
figyelmeztetés


    Amikor olyanokkal találkozom, akik azt mondják, boldog életet élnek, békén hagyom őket. Nem kérdezem meg tőlük, van‑e álmuk, mert tudom, hogy már az álmukat élik. Gratulálok nekik, és elteszem a mikrofont.


    Ha te is boldog vagy, és az álmodat éled, tedd le ezt a kötetet: nem neked szól. Nem segít rajtad, sőt, akár ártalmas is lehet.


    Ha viszont akár szemernyi kétség is van benned, és úgy érzed, hogy az élet mást is tartogat még számodra, vagy valami többet szeretnél, olvass tovább. Neked írtam ezt a könyvet. Mindazokhoz szól, akik még nem érték el az álmukat, és leginkább azoknak, akik még nem is tudnak róla, hogy van álmuk.

  


  
    Bevezetés


    „Fura egy tétel, nem igaz?”


    Először jártam ingatlanárverésen, mégsem én éreztem furán magam, hanem a kezében kalapácsot tartó aukcióvezető, ugyanis nem egy házat, irodát, társasházat vagy üzletsort készült árverésre bocsátani, hanem négyemeletnyi kívül-belül szürke, elárvult lépcsőházat, minden szinten egy‑egy keskeny ablaktáblával. Az épületet, amelynek egykor a része volt, átalakították, így most csak állt ott a szó szoros értelmében a semmibe vezető lépcsőként, ami csak arra vár, hogy lebontsák.


    Előző nap hallottam róla, amikor vezetés közben fél füllel a rádiót hallgattam. – És itt egy eladó lépcsőház! – A hírolvasó felvitte a hangsúlyt, szinte látni lehetett, ahogy csodálkozva felvonja a szemöldökét. Ugyanezt a csodálkozást hallottam másnap a kikiáltó hangjában is, amikor hatéves Aidan fiam és a csapatom társaságában ott ültem az első sorban a táblácskámat szorongatva, és az első licitálásomra vártam.


    A legtöbben viccnek gondolták, de én halálosan komolyan vettem. Abban a pillanatban, amikor meghallottam, hogy ez a furcsa ingatlan eladó, tudtam, hogy kell nekem. Vezetés közben, gondolatban visszautaztam az időben harmincöt évet. Tizenöt éves voltam, amikor apám hirtelen meghalt, a szemem láttára kapott szívrohamot. Az apám halálát követő hetekben anyám és én állandóan veszekedtünk – két gyászoló ember, két makacs személyiség, akik képtelenek leállni. Egy különösen keserű vita közben anya azt mondta, takarodjak, én pedig megfogadtam a tanácsát. Szerintem mindketten azt hittük, hogy a másik viccel, de egyikünk sem volt hajlandó bocsánatot kérni, békét kötni. Eljöttem tőle, és soha többé nem mentem vissza.


    Néhány hétig, amíg nem találtam egy koszos lyuknak is csak nagy jóindulattal nevezhető szobát, nem volt hol laknom. Néhány estén a barátaim kanapéin húztam meg magam, néhány éjszakát az utcán töltöttem. Addig mentem St. Neots‍¹ főutcáján, amíg kiértem a városból, majd vissza: mindent elkövettem, hogy megküzdjek a téli hideggel, és múlassam az időt. Egy ilyen estén, mikor már rég leszállt a sötét, amikor a csend azt súgja a füledbe, hogy mindenki, akinek van ágya, ahol aludhat, már benne fekszik, az utcát járva egy fénycsíkra lettem figyelmes, ami egy résnyire nyitott ajtó mögül szűrődött ki. Belöktem az ajtót, és a tompa fényben a vészkijáratot jelző táblákat vettem észre. Szemügyre vettem a lépcsőket, és tudtam, hogy ennél jobb éjszakai menedéket nem találok. Beburkolóztam a nagykabátomba, és ledőltem aludni.


    Mindez nagyon régen történt, ám a rádióban hallott szavak egy pillanat alatt visszarepítettek az apró menedékbe, amelyet aznap éjjel leltem. Meg voltam győződve róla, hogy egy lépcsőház – még ha nem is vezet sehová – különös jelentést hordozhat. Lehet, hogy az a lépcsőház az első állomás valami sokkal nagyobb felé.


    A licit húszezer fontról indult. Az egész helyzet abszurdnak hatott: irgalmatlan pénz egy épületért, amely semmilyen értelmes célt nem szolgál. Én általában nem vásárlok ingatlant, és másoknak sem tanácsolom, hogy a pénzüket ingatlanba fektessék. Erre tessék, éppen most keveredem bele egy licitháborúba valami olyasmiért, ami minden logika szerint értéktelen. Az ár elkezdett felfelé kúszni, huszonegyezer, huszonkétezer; én ekkor emeltem fel először a licittáblámat. Az online licitálóktól továbbra is érkeztek az ajánlatok: huszonháromezer, huszonnégyezer. Amikor huszonötezernél újra feltettem a kezem, nem tudtam, meddig vagyok hajlandó elmenni, de az nyilvánvaló volt számomra, hogy ha egyszer elkezdtem emelni a tétet, nem egykönnyen szállok majd ki.


    – Huszonötezer-ötszáz?


    Az árverésvezető megismételte a kérdést, válasz azonban nem érkezett.


    Az online licitálók kiszálltak, a félig üres teremben senki sem szólalt meg. Koppant a kalapács, én pedig ujjongva a magasba emeltem Aidant.


    – A miénk!


    A teremben felhangzó ideges nevetgélés azt súgta nekem, hogy ez a fajta viselkedés szokatlan egy aukción. Azonban az árverésre került tétel maga is eléggé különös volt. Az árverésvezető is elárulta, még sohasem adott el semmi hasonlót. Szinte azonnal jöttek a telefonhívások a BBC-től, a The New York Timestól és másoktól: mind azt kérdezték, hogyan jutott eszembe ez az őrültség.


    Néhány perccel később aláírtam a szerződést, letettem a foglalót, és immár visszavonhatatlanul az enyém volt valami, aminél furcsábbat talán sosem veszek majd: Twickenham minden bizonnyal legrondább épülete. Taxiba ültünk, és kisvártatva ott álltunk az épület előtt, amely nem rendelkezett saját címmel, falán nem lógott postaláda; voltaképpen semmi sem indokolta a létezését. Szürkén is piszkosan állt ki egy társasház hátsó falából, bal oldalán parkoló autók, a jobbján hatalmas szemeteskonténerek. A kulcsot még nem kaptuk meg, de akárcsak sok évvel korábban, az ajtó most is nyitva volt. Belöktem, majd beléptünk az épületbe, ahol bizarr látvány fogadott bennünket: hegyekben állt az odahordott hulladék, kerékpárok, ágykeretek, tűzoltó készülékek: a lépcsőházamban lebírhatatlannak tűnő káosz uralkodott. Azonnal tudtam, hogy tökéletes.


    A lépcsőház megvásárlásakor nem pusztán a nosztalgia vezérelt: központi szerepet szántam neki abban a vállalkozásban, amelyet nem sokkal az aukciósházban tett látogatásom előtt indítottam útjára, és amely életem legfontosabb kalandjának ígérkezett. A projektnek a HelpBnk nevet adtam, küldetésének lényege pedig az volt, hogy ingyenes segítséget nyújtson tízmillió embernek saját vállalkozásuk megalapításához és álmuk megvalósításához. Maga az ötlet a lehető legegyszerűbb volt: az ember regisztrál a platformon, majd vagy segítséget kér saját vállalkozásával kapcsolatban, vagy felajánlja a segítségét másoknak. Azért hoztam létre ezt a portált, mert három évtizedes vállalkozói pályafutásom során számtalan alkalommal lett volna szükségem segítségre vagy iránymutatásra, amelyet nem kaptam meg, vagy nem engedhettem meg magamnak. Sosem felejtem el, amikor tizenöt évesen először próbálkoztam saját vállalkozással, és egy helyi vállalkozóhoz fordultam segítségért. Ő pénzt akart, nekem azonban nem volt. Könyörögtem neki, hogy ennek ellenére segítsen, de ő csak mosolyogva megrázta a fejét, és kimondta azokat a szavakat, amelyeket azóta sem felejtettem el: „Amiért nem fizetsz, azt nem tudod majd értékelni.” Már akkor is tisztában voltam vele, hogy ez nem igaz, de harmincöt évembe telt, hogy megcáfoljam. Ezért jött létre a HelpBnk, a fórum, ahol a tanácsaival, a támogatásával, a szakértelmével vagy a pártfogásával bárki segíthet másoknak álmuk valóra váltásában. Mert az én álmom egy olyan világ, ahol ingyen és kötelezettségek nélkül segíthetünk egymásnak, egy világ, ahol anélkül adhatunk, hogy bármit is elvárnánk cserébe.


    Egy ideig – kiváló csapatom segítségével – egyszemélyes műsor formájában képviseltem a #GiveWithoutTake eszméjét. Ha valahonnan ismerhetnek az olvasók, hát onnan, hogy én vagyok a srác a TikTokról, aki az utcán megkérdezi az emberektől, van‑e álmuk, és néha pénzt kínál nekik, hogy hagyják ott a munkájukat, és inkább váltsák valóra az álmukat. Minél tovább csináltam ezt, annál inkább meggyőződtem róla, hogy nagyon sokunknak már megvan az álmunk, csak nem tudjuk, hogyan kezdjünk hozzá a valóra váltásához. Félünk belevágni, nem bízunk a képességeinkben, vagy nem tudjuk, mi legyen az első lépés.


    Az emberek fejében álmok milliói élnek, és csak egy szikrára várnak, amely lángra lobbantja őket. Ötletek, amelyek jobbá tehetik az emberek életét. Csak egy kis segítségre lenne szükség, valakire, aki hisz bennük. Tudom, hogy így van, hiszen amikor megkérdezem a szupermarketekben, a gyorséttermekben, a pályaudvarokon és az építkezéseken dolgozó embereket, sokan közülük alig várják, hogy elmondhassák – nekem, egy vadidegennek –, milyen céget alapítanának, melyik országba utaznának, hogyan tennék jobb hellyé a világot; hogy segítenének a hajléktalanokon, támogatnák a rákban szenvedőket, vagy ruhát készítenének a súlyos műtéten átesetteknek. Mindez nem jelenti, hogy utálják az aktuális munkájukat, csupán hisznek benne, hogy valami többet is kezdhetnének az életükkel.


    És ez a potenciál létezik. Gondoljunk bele, mi történne, ha sikerülne felszabadítani! Már az is izgalomba hoz, hogy erről írok; ekkora hatalma van az álmoknak.


    Újdonsült lépcsőházam is így találta meg a célját. Arra gondoltam, hogy létrehozok egy afféle pop‑up közösségi teret, ahová az emberek tanácsért fordulhatnak – a HelpBnk központját. Ám ekkor Dudley, a csapatom egyik tagja előállt egy sokkal jobb ötlettel.


    Felhívta rá a figyelmem, hogy ez a név, postaláda és cím nélküli épület még valamivel nem rendelkezik, mégpedig ajtócsengővel. Azt javasolta, szereljünk fel egy kamerával ellátott csengőt, és bátorítsuk az embereket arra, hogy jöjjenek, és mondják el, mi az álmuk. Rögzítsük a beszámolókat, tegyük közzé az interneten, és keressük meg a módját, hogy segíthessünk valóra váltani az álmukat. Egészen addig találomra választottam ki az embereket, akiktől megkérdeztem, mi az álmuk, így viszont már bárki, aki tudta, mi az álma, odajöhetett a lépcsőházhoz, és becsengethetett.


    Az emberek pedig jöttek. Özönleni kezdtek a videók: valaki meg is jelölt a posztjában, amelyben arról írt, hogy éppen indul a Skóciából Londonba vezető hatórás autós utazásra, hogy becsengessen. Ha most odamennénk a Twickenham főutcáján álló fura épülethez, azt látnánk, hogy valaki épp ott áll egy darab papírral a kezében, és gyakorolja a szavakat, amelyekbe az álmát öntötte. Látnánk, amint tétovázik kicsit, még egyszer elismétli magának a mondanivalóját, majd megnyomja a csengőt.


    Százával jöttek így az emberek a lépcsőházhoz, és tették meg az első lépést, amely létfontosságú egy álom valóra váltásához: hangosan kimondták, elmondták valakinek, hogy meg akarják tenni. A semmibe vezető lépcsőházat a világ legvalószínűtlenebb álomgyárává varázsoltuk.


    Azért szereltem fel a csengőt, mert hitem szerint a legfontosabb, amit egy másik emberért tehetünk, hogy meghallgatjuk az álmát, komolyan vesszük, és megpróbálunk segítségére lenni az álom valóra váltásában. Meg akarom adni ezeknek az embereknek azt a segítséget, azt a bátorítást, amelyet én tizenöt évesen, üres zsebbel, hajléktalanként nem kaptam meg. Azt akarom, hogy minél több ember kapjon esélyt arra, hogy megvalósítsa az álmát, hogy megtegye az első lépést, amelyet számos további követ majd.


    Ez a könyv e folyamat következő lépése. Ebben a könyvben elmondom, miért kell mindenkinek megnyomnia a csengőt – akkor is, ha az a csengő csak a képzeletében létezik –, és mi a teendő, miután megnyomtuk. Ebben a kötetben benne van minden, amit pályafutásom során megtapasztaltam, miközben tucatnyi vállalkozásba fektettem be, és emberek ezreivel beszélgettem arról, hogyan találják meg és váltsák valóra az álmukat.


    A könyvben szó lesz arról, miért van egyáltalán szükség álmokra, és ha engedjük, hogyan válhatnak ezek az álmok életünk mozgatórugóivá. Elmondom, hogyan fedezhetjük fel az álmunkat – szavamat adom rá, hogy létezik, ha tudjuk, hol és hogyan keressük –, és arról is szó esik majd, mi a teendő, ha megtaláltuk, melyek azok a gyakorlati lépések, amelyek a merész víziót kézzelfogható, meggyőző valósággá változtatják.


    Megosztom vállalkozóként szerzett tapasztalataimat onnan kezdve, hogy tizenöt éves hajléktalanként megalapítottam az első vállalkozásomat Cambridgeshire-ben, egészen odáig, hogy Hongkongban felépítettem a Fluid digitális kreatív ügynökséget, amelyet végül a PricewaterhouseCoopersnek adtam el. Ezt a céget, amelyet Helennel, a feleségemmel terveztünk meg egy söralátét hátlapján, végül a világ egyik legnagyobb tanácsadó vállalata vásárolta meg. Megosztom a tanulságokat, melyeket azoktól az ismert és kevésbé ismert vállalkozóktól szereztem, akikkel pályám során dolgom akadt, és megmutatom, hogy azok, akiknek az elején csak egy puszta ötlet volt a fejükben, hogyan varázsolták azt az ötletet valami hihetetlenné és sorsfordítóvá.


    Azt remélem, hogy mire az olvasó a könyv végére ér, álma – amely most még csak távoli vágy – kézzelfogható valósággá válik. Azoknak, akik figyelmesen olvassák, akik megfogadják a tanácsaimat, akik elég mélyre ásnak, hogy megtalálják önmagukban a célt, ez a kötet belépő lehet abba az életbe, amelyről mindig is álmodtak.


    Mindenekelőtt azonban hadd válaszoljak arra az érzésem szerint sokakban ott motoszkáló kérdésre, miért olyan fontos nekem ez az egész, miért foglalkoztatnak ennyire az álmok és az ajtócsengők. A válasz egyszerű. Amikor rátalálunk az álmunkra, amikor felfedezzük a célt, megváltozik az életünk. Egy csapásra minden értelmet nyer, hiszen immár nem a mások által lefektetett szabályok szerint játszunk. A munka, amelyet elvégzünk, olyan értelmes cél érdekében történik, amelyért megéri dolgozni. Nem kell többé a munkaidőből hátralévő perceket számolni. Reggelente többé nem kínszenvedés a felkelés. A munkánkkal többé nem olyanoknak hajtunk hasznot, akikkel soha nem találkozunk. Már csak egyetlen motiváló erő hajt minket – az, amelyet mi teremtettünk meg magunknak.


    Az álom szükség és erő, ám ugyanakkor komoly dolog. Nem homályos elképzelésekről és üres ábrándokról beszélünk, hanem sziklaszilárd alapokról, amelyek köré egy egész életet felépíthetünk. Az álom végiggondolásához tiszta fej, meghatározásához fegyelem, valóra váltásához pedig kitartás szükségeltetik. Nem szabad beleesni a hiú ábrándok csapdájába – azok ugyanis nem valódi álmok –, meg kell szabadulni a céljaink elérését veszélyeztető kifogásoktól és közkeletű mítoszoktól, meg kell tanulnunk elfogadni a félelmet, erősíteni a kockázatvállalási képességet, kitartani a nehézségek ellenére is, és megválasztani az elengedés és továbblépés legmegfelelőbb időpontját.


    A jó hír az, hogy mindez elsajátítható. Szó sincs különleges képességekről vagy varázserőről. Én magam is már többször megtettem, és százaknak segítettem, hogy nekik is sikerüljön. Az álom meghatározása és kergetése nem fényűzés, hanem olyasvalami, amire mindenkinek szüksége van, és ami mindannyiunknak elérhető. Feltenni a kérdést csupán a kezdet: ami utána következik, az rendelkezik mindent megváltoztató erővel. Úgyhogy megkérdezem: mi az álmod? És vajon tudod‑e, hogyan válthatod valóra?

  


  
    Első rész: 
Mire jók az álmok?
 Álmok, célok, 
és ami az útjába állhat ezeknek

  


  

    1 Mítoszok az életről


    Életem nagy részében nem is gondoltam arra, hogy álmaim legyenek. Meg sem fordult a fejemben, hogy szükségem van ilyesmire. Már negyven fölött jártam, túl egy cég felépítésén és eladásán, amikor ráébredtem az álmok életbevágó fontosságára.


    Mióta tizenöt évesen eljöttem otthonról és belefogtam első vállalkozásomba, ahol alapvető kertészeti tevékenységgel foglalkoztam, az életem taposómalom volt: minden éber percemet munkával töltöttem, minden lehetőséget megragadtam, folyamatosan új ötleteken agyaltam. Miután milliókért eladtam a vállalkozásomat, azt csinálhattam, amit csak akartam: életemben először teljesen szabad voltam. Nem kellett hozzá sok idő, hogy rájöjjek: utálom ezt az állapotot.


    Eleinte észre sem vesszük, hogy valami hiányzik. A megkeresett pénz egy részét elköltjük: egy szép házra, a kocsira, amelyre mindig vágytunk, hosszú nyaralásokra, amelyekre a munka mellett sosem jutott idő. Golfozunk, ülünk a jakuzziban, és azt mondjuk magunknak, hogy ez az élet, és egy ideig el is hisszük.


    Aztán egy napon ráébredünk, hogy igazuk van azoknak, akik azt mondják, a pénz nem boldogít. Nekem ez a mondat mindig is közhelyesnek hangzott. Jómagam a nulláról kezdtem, és addig dolgoztam, amíg elég pénzem lett, és enyém lett a pénz biztosította szabadság is. Azt gondoltam, hogy a pénzügyi biztonság, és hogy negyvenévesen visszavonulhatok, pontosan az, amit mindig is akartam. Ám ekkor ráébredtem az igazságra: a pénz keresése kielégített, a puszta birtoklása azonban nem. Már nem építettem semmit, csak használtam, ami megvolt.


    Így, hogy korlátlan szabadságot élveztem, és elég pénzem volt ahhoz, hogy soha többé ne kelljen dolgoznom, vajon mit akarhattam még? Miközben ezen gondolkodtam, rájöttem, hogy ezt a kérdést soha senki nem tette fel nekem. Az iskolában az volt az alapképlet, hogy találok egy jó munkát, és az elég is lesz, nincs szükség másra. Aztán miután eljöttem otthonról, nem volt más választásom: munkát kellett találnom, pénzt kellett keresnem, hogy ne haljak éhen. A legkülönbözőbb módokon, de a mai napig ezt csinálom.


    Vég nélkül azon agyaltam, hogyan vigyem sikerre a vállalkozásomat, egyszer sem gondoltam azonban arra, hogy nekem mit jelent sikeresnek lenni, milyen a jó élet, mi az, ami boldoggá és elégedetté tesz. Egyetlen részletre összpontosítottam, és közben figyelmen kívül hagytam a kép többi részletét.


    A lökést akkor kaptam, amikor egyetlen állandó kötelezettségemet teljesítettem: a fiamat vittem az óvodába és haza. Közösséget kerestem, és egy reggel, miután beadtam a gyereket az óvodába, a közösségi médiával kísérletezve közzétettem egy videót. Arról beszéltem, ami akkor épp az eszemben járt, hogy ez a napom legjobb része, és a világ legszerencsésebb emberének tartom magam. Egy álomban élek: többé nem kell dolgoznom, és annyi időt tölthetek a fiammal, amennyit csak akarok, és szerintem ez az igazi siker.


    Ekkoriban nem túl nagy, mindössze néhány ezres követőtáborral rendelkeztem. Valamilyen oknál fogva a videó virálissá vált, korábban ez még egyik videómmal sem fordult elő. Hamarosan elkezdtek érkezni a kommentek, ami egyáltalán nem volt megszokott. Némelyik vicces volt („én le vagyok égve, és ugyanezt csinálom”), míg mások kritikusak. Az egyik negatív komment különösen felkeltette a figyelmemet:


    „Ne posztolj ilyen szarságokat. Nem mindenkinek lehetnek álmai.” A mondat először felbosszantott, ám aztán egyre jobban elkezdett foglalkoztatni. Miért? Miért ne lehetnének valakinek álmai? Sőt, miért ne legyenek mindenkinek?


    Aztán elkezdtem rágódni a kérdésen. Volt nekem álmom? Volt valaha is álmom? És vajon ez volt az? Akármennyire is élveztem, hogy Aidan gondját viselhetem, hogy részt vehetek a nevelésében, tudtam, ez nem tart örökké: egykettőre felnő, és a saját életét kezdi élni. Rám már nem lesz szüksége. Mi lenne hát az álom, amelynek megvalósításával az életem hátralévő részét tölthetem?


    Nem tudtam annyiban hagyni a kommentet, és amikor hazaértem, válaszoltam rá: „Neked van álmod? És mi az?”

  


  
    Mi az álmod?


    Trükkös kérdés: egyszerűnek tűnik, valójában azonban nehezen megválaszolható, első pillantásra ártatlan érdeklődés, ám ha belegondolunk, mélyen provokatív. Naivan hangzik, a kérdésre adott válasz ugyanakkor mégis hihetetlenül sokat elmond arról, hol tartunk az életünkben.


    Akkor tettem fel először ezt a kérdést, amikor azon a délelőttön válaszoltam a kommentre. Egyeseket a szülei inspirálnak, másokat a testvérük, a tanáruk vagy mentoruk. Nekem egy internetes troll adta meg a kezdő lökést. Köszönöm, kedves random TikTok-felhasználó. Ha valakinek nem tetszik, amit ebben a könyvben olvas, őt hibáztassa.


    Ugyan az életével elégedetlen kommentelőm nem válaszolt a kérdésemre, a szavai mégsem hagytak nyugodni. Ha nem volt álmom, mit csináltam egész idő alatt? Hogyan vittem sikerre a cégemet? Jól csináltam egyáltalán? A komment hatására életemben először elgondolkodtam azon, mi is valójában a siker, és hogyan érhetjük el.


    Miközben a cégekre gondoltam, amelyeket felépítettem, a sikerekre, a kudarcokra és a történetekre, amelyeket akkoriban meséltem magamnak, és arra, hogyan tekintek vissza rájuk utólag, rájöttem valamire. Elég furcsa elképzeléseink vannak a sikerről és a hozzá vezető útról. Mítoszok és tévhitek jelzik, hogy sokszor rossz célt tűzünk magunk elé, és nem a megfelelő módon próbáljuk elérni. Ez pedig az igazi álom útjába áll.


    Amikor megszerzett tapasztalataim birtokában visszatekintettem az életemre, azzal szembesültem, hogy bár objektív mércével mérve sikeres voltam, sokszor tévedtem is. Nem csak hibákat követtem el, sok mindent félre is értettem. Elkápráztattak a mítoszok, alapvető igazságokat rejtettek el a szemem elől.


    Az álmok fontosságának megértése felé vezető utam azzal kezdődött, hogy felismertem ezeket a mítoszokat, és hogy milyen szerepet játszottak az életemben. Úgy vélem, mindenkinek ezzel kellene kezdenie. Ahogy a kertész előkészíti a talajt füvesítés előtt, ahogy a festő lecsiszolja a falat, mielőtt az ecsethez nyúl, nekünk is szükségünk van egy tiszta felületre, amelyen az álmunk megtapadhat: olyan felületre, amelyen nem maradt semmi, amely tönkretehetné az álmot.


    Ez azért fontos, mert a mítoszok – amellett, hogy nagy az erejük – mindenütt jelen vannak. Már az iskolában megszületnek, és egész életünk során erősödnek. A mítoszoknak akkora a hatalmuk, hogy könnyedén leélhetjük egész életünket anélkül, hogy képesek lennénk kitörni a bűvkörükből.


    Mielőtt elmerülnénk az álmunk világában, először ezt az akadályt kell eltakarítanunk az útból. Meg kell szabadulnunk a sok belénk plántált – nemegyszer káros – elképzeléstől, amelyekről azt tanították nekünk, hogy sose vonjuk kétségbe. (Ez megmagyarázza, miért mantrázom egész életemben, hogy mindent meg kell kérdőjeleznünk – még azt is, amiről itt írok.) Az ilyen mítoszok megölik az álmainkat, ha nem tanuljuk meg, hogyan kell azokat felismerni, megtagadni és meghaladni…

  


  
    Végjegyzetek


    1 Kisváros Cambridgshire megyében, Anglia keleti részén (a ford.).

  


  
    Kiadja a HVG Kiadó Zrt., az 1795‑ben alapított Magyar Könyvkiadók és Könyvterjesztők Egyesülésének tagja.

